### Beslutningstema

Revision af bilag 12.3 Leje og leasingaftaler til Principper for Økonomistyring.

### Historik

Kommunalbestyrelsen godkendte 31. maj 2018 Principper for Økonomistyring samt bilagene "Rammer for aftalestyring" og "Leje og leasingaftaler".

### Sagsfremstilling

I forbindelse med at leasingkontrakter for kommunens nuværende bilflåde skal forlænges, er det nødvendigt at opdatere bilag 12.3 Leje og leasingaftaler.

I den nuværende aftale for kommunens bilflåde afholder Tønder Kommune leasingudgiften gennem en operationel leasingaftale med Kommuneleasing. Overordnet betyder det, at kommunen betaler en månedlig leasingydelse, og afleverer bilerne tilbage til leverandøren, når kontraktperioden for bilerne ophører. Samtidigt afholder leverandøren udgifter til reparation. Kommuneleasing tilbyder ikke længere operationel leasing, men opererer nu kun inden for finansiel leasing. Finansiel leasing betyder overordnet, at kommunen betaler en måned leasingydelse, står for udgiften til reparation, samt beholder bilen efter leasingperioden.

I henhold til det nuværende bilag 12.3 indgår Tønder Kommune kun aftaler om operationel leasing. Bilaget indstilles ændret således at der indenfor rammerne i bilaget kan indgås både operationelle og finansielle leasing aftaler. Udgangspunktet for Tønder Kommune er fortsat selv at finansiere driftsmidler og anlægsaktiver. Leasing anvendes således i meget begrænset omfang.

### Indstilling Fagchefen for Økonomi og Løn indstiller

at revideret bilag 12.3 Leje og leasingaftaler godkendes, og

at indstillingen videresendes til Kommunalbestyrelsen.

**Beslutning fra Økonomiudvalget, 22. januar 2025, pkt. 3:**

Indstillingen anbefales.

### Beslutning

Indstillingen godkendt.

Erik Frederiksen Gad (V) deltog ikke i mødet.